NVD เข้าร่วมภาคี “EECmd” ลุยศึกษา “Medical Valley” รองรับสังคมสูงอายุ
NVD เข้าร่วมเป็นภาคี โครงการ “EECmd” ลุยพัฒนาโครงการที่พักอาศัย “Medical Valley” สร้างต้นแบบศูนย์นวัตกรรมการแพทย์ครบวงจร เพื่อรองรับกลุ่มเป้าหมายผู้สูงอายุ
NVD เข้าร่วมเป็นภาคีโครงการ “EECmd” ลุยศึกษาพัฒนาโครงการที่พักอาศัย “Medical Valley” รองรับกลุ่มเป้าหมายผู้สูงอายุ
22 เม.ย. 2565

นายศรศักดิ์ สมวัฒนา ประธานเจ้าหน้าที่บริหาร บริษัท เนอวานา ไดอิ จำกัด (มหาชน) หรือ NVD เปิดเผยว่า บริษัทมองเห็นแนวโน้มความต้องการที่เพิ่มขึ้นในตลาดอสังหาริมทรัพย์ เพื่อการส่งเสริมสุขภาพแบบองค์รวมหรือ Wellness โดยเฉพาะหลังจากประเทศไทยได้ก้าวเข้าสู่สังคมผู้สูงอายุ (Aging Society) แล้วอย่างเต็มรูปแบบเมื่อปี 2564 เนื่องจากมีสัดส่วนประชากรอายุ 60 ปีขึ้นไป มากกว่า 20% และคาดว่าในปี 2583 หรือราว 20 ปีข้างหน้า จะมีสัดส่วนผู้สูงอายุเพิ่มขึ้นเป็น 1 ใน 3 ของประชากรทั้งประเทศ ดังนั้นอสังหาริมทรัพย์ที่เกี่ยวข้องกับสุขภาพ ไม่ว่าจะเป็นที่อยู่อาศัย สำนักงาน สถานที่ทำงาน โรงแรม และโรงพยาบาล รวมถึงสถานดูแลผู้สูงอายุ จึงมีศักยภาพในการเติบโตอีกมาก
อย่างไรก็ตาม การทำงานร่วมกับพันธมิตร ถือเป็นหนึ่งในกลยุทธ์ที่บริษัทนำมาใช้เพื่อสร้างความแข็งแกร่งทางธุรกิจอย่างต่อเนื่อง ซึ่งการเข้าร่วมเป็นภาคีในโครงการ EECmd ถือเป็นอีกหนึ่งก้าวสำคัญ เนื่องจากบริษัทเล็งเห็นถึงศักยภาพและความสอดคล้องกันกับแนวทางการพัฒนาอสังหาริมทรัพย์ของบริษัท จึงได้ตัดสินใจเข้าร่วมเพื่อศึกษาความเป็นไปได้ (Feasibility study) และพัฒนาโครงการที่พักอาศัยใน EECmd ต่อไป
นอกจากนี้ บริษัทได้ศึกษาความเป็นไปได้ในการพัฒนาโครงการที่พักอาศัยบนพื้นที่รวมกว่า 50 ไร่ใน EECmd ภายใต้คอนเซปต์ Health and Wellness โดยแบ่งการพัฒนาออกเป็น 3 เฟส และใช้งบลงทุนรวม 1,000 ล้านบาท โดยในเฟสแรกจะพัฒนาที่ดิน 15 ไร่ ด้วยงบประมาณกว่า 300 ล้าน เพื่อรองรับกลุ่มเป้าหมายผู้สูงอายุที่ยังช่วยเหลือตนเองได้และรักการใช้ชีวิตอิสระหลังเกษียณ (Active senior living) โดยจะเป็นที่พักอาศัยที่รองรับความต้องการของลูกค้า ทั้งการเข้าพักแบบระยะสั้น ระยะยาว และอยู่ประจำ
ส่วนในเฟสที่ 2 และ 3 บริษัทมีความตั้งใจจะพัฒนาโครงการที่รองรับกลุ่มผู้สูงอายุที่ต้องการการดูแลแบบอินเทนซีฟแคร์ โดยในการพัฒนาโครงการแต่ละเฟสนั้นจะมีการร่วมมือกับพาร์ทเนอร์ในต่างประเทศที่มีความเชี่ยวชาญในแต่ละสาขา เพื่อสร้างความมั่นใจและความไว้วางใจให้กับลูกค้าว่าจะได้รับบริการและสิ่งอำนวยความสะดวกที่เหมาะสม ปลอดภัย และมีมาตรฐานระดับโลกอย่างแท้จริง
ทั้งนี้ การเข้ามาลงทุนใน EECmd ยังทำให้บริษัทได้รับสิทธิประโยชน์ด้านการลงทุนและภาษีจากสำนักงานคณะกรรมการนโยบายเขตพัฒนาพิเศษภาคตะวันออก (สกพอ.) เป็นเวลา 11-13 ปี รวมถึงสามารถนำผู้เชี่ยวชาญจากต่างประเทศเข้ามาพักอาศัยในประเทศไทยได้ โดยที่ผ่านมาเขตพัฒนาพิเศษภาคตะวันออก หรือ EEC มีการพัฒนาด้านสาธารณูปโภคและโครงสร้างพื้นฐานแล้วกว่า 2.2 ล้านล้านบาท อาทิ รถไฟความเร็วสูงเชื่อม 3 สนามบิน, สนามบินนานาชาติอู่ตะเภา, การขยายท่าเรือแหลมฉบังระยะที่ 3 และท่าเรืออุตสาหกรรมมาบตาพุด ระยะที่ 3 เป็นต้น จึงเป็นทำเลที่น่าสนใจและมีความพร้อมอย่างมาก
“อย่างไรก็ตาม การเข้ามาเป็นส่วนหนึ่งใน EECmd จะเป็นอีกหนึ่งก้าวสำคัญที่สร้างความยืดหยุ่นให้กับธุรกิจของเนอวานาในระยะยาว เพราะบริษัทเล็งเห็นว่าในอีก 20 ปีข้างหน้า กลุ่มผู้สูงอายุจะเป็นลูกค้ากลุ่มที่ใหญ่ที่สุดในตลาด ซึ่งจะมีความต้องการที่พักอาศัยที่เฉพาะตัว สิ่งนี้นับเป็นอีกหนึ่งตัวอย่างที่แสดงให้เห็นว่าเนอวานาไม่เคยหยุดพัฒนานวัตกรรมใหม่ๆ เพื่อให้สามารถตอบโจทย์การใช้ชีวิตของผู้อยู่อาศัย ทั้งในวันนี้และอนาคต” นายศรศักดิ์ กล่าว
ด้าน นางเกศินี วิฑูรชาติ อธิการบดี มหาวิทยาลัยธรรมศาสตร์ เปิดเผยว่า โครงการ EECmd ตั้งอยู่บนพื้นที่ของมหาวิทยาลัยธรรมศาสตร์ ศูนย์พัทยา โดยวางเป้าหมายให้เป็นต้นแบบศูนย์นวัตกรรมการแพทย์ครบวงจร และในโครงการยังจะพัฒนาให้เป็นสมาร์ทซิตี้ (Smart City) และสมาร์ทแคมปัส (Smart Campus) รวมทั้งมีการก่อสร้างโรงพยาบาลดิจิทัล (Digital Hospital) ที่มีเครือข่ายศูนย์การแพทย์เฉพาะทางที่ให้บริการชุมชนโดยรอบพื้นที่ทางเศรษฐกิจของ EEC พร้อมทั้งเชื่อมโยงอุตสาหกรรมการแพทย์สมัยใหม่กับอุตสาหกรรมยานยนต์แห่งอนาคต และอุตสาหกรรมดิจิทัล อย่างเป็นระบบและครบวงจรอีกด้วย มุ่งหวังให้ EECmd ร่วมขับเคลื่อนประเทศไทยสู่การเป็นเมดิคัลฮับด้วยนวัตกรรมทางการแพทย์และวิศวกรรมเชิงเทคโนโลยีสุขภาพ เพื่อยกระดับศักยภาพและความรู้ของคนไทยสู่มาตรฐานโลก